- Vi har jo vadet rundt i det her skum, så er jeg bange for, om vi kan have optaget stofferne gennem huden, siger Kim Lessél, der i 27 år har været brandchef på Flyvestation Aalborg. Stedet er netop blevet udpeget som "kraftigt forurenet" med PFOS-stoffer, der stammer fra brandslukningsskum. Imens omfanget af miljøforureningen nu skal undersøges nærmere, savner Kim Lessèl, at han og tidligere kollegaer bliver screenet. - Jeg er nervøs for, at vi som brandfolk har været udsat for det. Det sætter mange tanker i gang. Nervøsitet blandt brandmænd Sagen om det farlige brandskum startede i Korsør, hvor forurening fra en brandskole er sevet ud til nærliggende marker, hvor køer har græsset, og nu er endt i kroppen på cirka 200 mennesker. - Det er de højeste niveauer af PFOS, vi nogensinde har målt i danske blodprøver, lød det i august fra professor i miljømedicin Philippe Grandjean fra Syddansk Universitet. - Da jeg hørte, hvad de havde været udsatte for i Korsør, tænkte jeg straks "hov, hvad med os" fortæller den tidligere brandchef. - Vi brandmænd er lige så nervøse, og det er derfor vi ønsker screening for, om vi har de her stoffer i kroppen, siger Kim Lessél. Læge vidste intet Myndighederne har opfordret bekymrede brandmænd til at opsøge læge, hvilket Kim Lessél har gjort. - Min egen læge vidste ikke rigtig noget om det. Hun forespurgte arbejdsmedicinsk, som svarede, at de ikke rigtig havde nogle værdier at arbejde inden for, fortæller han. Kim Lessél fik så at vide, at han kunne tage til Odense, hvor man for 3000 kroner kan få foretaget en test for niveauet af PFOS i kroppen. - Det er ikke pengene, der er et problem. Men det er princippet i, at der ikke er sat noget systematisk i værk. Man får jo ikke et overblik, hvis vi kun er nogle få, der bliver tjekket. Professor i miljømedicin Philippe Grandjean fra Syddansk Universitet bakker op om en mere systematisk undersøgelse af brandmænd og borgere, som potentielt har været udsatte for stofferne. - Vi er nødt til at finde ud af, om mennesker allerede er blevet påvirket af det her. Og så håber jeg, at Sundhedsstyrelsen og Styrelsen for Patientsikkerhed vil tage ansvar, siger professoren. Det kører rundt i hovedet Det er tre år siden, Kim Lessél stoppede som brandchef, men efter sine 41 år på Flyvestation Aalborg har han stadig kontakt til både nuværende og tidligere ansatte. - Når jeg har været på besøg herude og snakket med mine tidligere kollegaer, så fylder det. Det er klart, at sådan noget roder rundt i hovedet. - Når man nu har fundet ud af, at det er skadeligt, så bør man i hvert fald gå ind og undersøge os, der har håndteret det mest. Kim Lessél mener, at myndighederne har været “for slappe" og står tilbage med en fornemmelse af ikke at blive taget seriøst, fortæller han. - Så længe, vi ikke får foretaget den screening, så er nervøsiteten her. Og den har alle brandfolk, der har arbejdet med det, siger Kim Lessél. Foruden Flyvestation Aalborg er der også konstateret forurening på Aalborg Kaserner. I alt er 21 steder i Nordjylland udpeget til nærmere undersøgelse. Hør hvad professor i miljømedicin Philippe Grandjean sagde, da det torsdag kom frem, at to steder i Nordjylland er kraftigt forurenet med PFOS:

Opsummering:
Myndighederne bør tage ansvar for de brandmænd, der har håndteret det giftige slukningsskum, mener tidligere brandchef på Flyvestation Aalborg.